התזמורת הסימפונית יוטיוב

התזמורת הסימפונית יוטיוב (באנגלית: YouTube Symphony Orchestra) הייתה תזמורת סימפונית שהורכבה באמצעות אודישנים פתוחים שאורגנו על ידי יוטיוב, התזמורת הסימפונית של לונדון ומספר שותפים נוספים מרחבי העולם. הפרויקט הושק ב-1 בדצמבר 2008, והיא הייתה התזמורת המקוונת השיתופית הראשונה.

 המיזם הראשון: קרנגי הול (2009) 
ממוזער|מייקל טילסון תומאס, מנצח התזמורת בשני הקונצרטים
ממוזער|אולם קרנגי הול בניו יורק בו התקיים הקונצרט הראשון של התזמורת בשנת 2009.
הקול הקורא להגשת מועמדויות נותר פתוח עד ל-28 בינואר 2009. מוזיקאים שביקשו להיבחן נדרשו להעלות לפלטפורמת יוטיוב סרטון שבו הם מבצעים את הסימפוניה האינטרנטית מס' 1 – "ארואיקה" מאת טאן דון, בצירוף סרטון נוסף המציג את יכולותיהם בביצוע קטע בחינה מוגדר מראש. הפרויקט עודד השתתפות של אמנים ממגוון תרבויות; גם במקרים שבהם כלי נגינה מסוים לא נכלל בתיווי המקורי, ניתנה לנגנים האפשרות לבצע תפקיד המצוי בטווח הצלילים של כלי הנגינה שלהם.

את האודישינים ליוותה סדרה של סרטונים של כיתות אמן בכלי נגינה שונים על ידי נגנים מהתזמורת הסימפונית של לונדון.

חבר השופטים בחר את המועמדים הסופיים ואת המחליפים בין ה-29 בינואר ל-13 בפברואר 2009, כאשר ההכרעה הסופית הופקדה בידי קהילת המשתמשים של יוטיוב, שהצביעה עבור המועמדים המועדפים עליה בין ה-14 ל-22 בפברואר 2009.

שמות הזוכים פורסמו ב-2 במרץ 2009, והם הוזמנו לניו יורק באפריל 2009 כדי להשתתף ב"פסגת התזמורת הסימפונית של יוטיוב". שיאו של האירוע היה קונצרט חגיגי בקרנגי הול שבניו יורק בניצוחו של מייקל טילסון תומאס. נכון למועד הקונצרט, צברו סרטוני האודישן כ-15 מיליון צפיות. התוכנית האמנותית כללה סדרה של יצירות קצרות שעליהן התאמנו הנגנים במשך מספר ימים, לצד הופעות של סולנים אורחים ובהם: ג'ושוע רומן, גיל שחם, מישה ברוגרגוסמן, יוג'ה ואנג, ומייסון בייטס. כמו כן, שלושה ילדים זכו להדרכה מהפסנתרן לאנג לאנג וביצעו יחדיו ואלס של רחמנינוב לפסנתר בשישה ידיים.

גילאי המוזיקאים הרבים בתזמורת נעו בין 15 ל-55, ביניהם גם מוזיקאי אחד מישראל: האבובן ניר גבריאלי, שהיה באותו עת סטודנט באקדמיה למוסיקה ולמחול בירושלים.

סרטוני המועמדות ליצירתו של טאן דון נערכו לכדי סרטון "מאשאפ" שהוקרן בבכורה בקרנגי הול ב-15 באפריל 2009, והועלה ביום המחרת לערוץ הייעודי של התזמורת ביוטיוב.

 המיזם השני: בית האופרה של סידני (2011) 
ממוזער|בית האופרה של סידני בו התקיים הקונצרט השני של התזמורת בשנת 2011.
ב-12 באוקטובר 2010 פורסמה הודעה רשמית בערוץ היוטיוב של המיזם על עריכתו של קונצרט שני, אשר תוכנן להתבצע בבית האופרה של סידני ב-20 במרץ 2011. המנצח מייקל טילסון תומאס שב להוביל את הפרויקט, והזמין מהמלחין מייסון בייטס יצירה מקורית בשם "ספינת אם". יצירה זו שילבה אלמנטים של אלתור, כאשר הנגנים הוזמנו להפגין את יכולותיהם בביצוע חי או באמצעות שידור מרחוק. הקלטה של היצירה בביצוע התזמורת הסימפונית של לונדון פורסמה ביוטיוב יום קודם לכן, ב-11 באוקטובר.

במסגרת הקונצרט בוצעה גם היצירה "יקירי, אלילי המתוק" מאת מוצרט, בהשתתפות זמרת הסופרן רנה פלמינג ומקהלת הילדים של סידני.

בדומה למתכונת הקודמת, נדרשו המועמדים להקליט את עצמם מבצעים את היצירה בכלי הנגינה שלהם. חידוש משמעותי בסבב זה היה האפשרות להגיש קטעי אלתור, לאור אופייה של היצירה המרכזית. הליך הגשת המועמדויות נחתם ב-28 בנובמבר 2010.

הקונצרט הועבר בשידור ישיר ב-20 במרץ 2011 בשעה 20:00 (שעון סידני), ושודר שוב לאורך היממה בהתאם לאזורי הזמן השונים ברחבי העולם. בסיום יום השידורים הועלה הקונצרט המלא לערוץ התזמורת ביוטיוב, שם הוא זמין לצפייה עד היום. האירוע נרשם בהיסטוריה הדיגיטלית כ"קונצרט המוזיקה החיה הנצפה ביותר ברשת האינטרנט" וכ"מופע המוזיקלי בעל מספר הצפיות הגבוה ביותר בתולדות האתר".

 הישגים ומדדי צפייה 
נכון ל-20 במרץ 2011, דורג השידור הישיר של הקונצרט כאירוע ה-21 הנצפה ביותר בתולדות ערוץ המוזיקאים של יוטיוב. השידור החי של הקונצרט החגיגי מבית האופרה של סידני רשם הישג חסר תקדים עבור הפלטפורמה, והיה לשידור החי הגדול ביותר בתולדותיה עד לאותה עת.

הנתונים הצביעו על כ-30.7 מיליון התחברויות לשידור באמצעות מחשבים, ו-2.8 מיליון התחברויות נוספות באמצעות מכשירים ניידים. הישג זה שבר את שיא הצפייה הקודם ביוטיוב, שהושג על ידי הופעתה החיה של להקת U2.

 קישורים חיצוניים 

 קונצרט של התזמורת הסימפונית של יוטיוב משנת 2009 - חלק א', באתר יוטיוב
 קונצרט של התזמורת הסימפונית של יוטיוב משנת 2009 - חלק ב', באתר יוטיוב
 קונצרט מלא של התזמורת הסימפונית של יוטיוב משנת 2011, באתר יוטיוב



 הערות שוליים 

יוטיוב
יוטיוב
קטגוריה:יוטיוב
קטגוריה:מוזיקה קלאסית